VIDEO. Un autobuz a căzut de pe un pod în Sankt Petersburg. Trei persoane au murit, iar alte șase au fost rănite
Data publicării:
Un autobuz care transporta circa 20 de pasageri a căzut vineri în râul Moika de pe un pod situat în centrul oraşului rus Sankt Petersburg, trei persoane pierzându-şi viaţa, au anunţat autorităţile locale, relatează agenţia TASS, citată de Reuters şi EFE.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
Șase persoane au fost spitalizate, a declarat o sursă din cadrul serviciilor de urgenţă după încheierea operaţiunii de salvare. Dintre aceste şase persoane, patru sunt în moarte clinică şi celelalte două în stare foarte gravă, precizează aceeaşi sursă, potrivit Agerpres.
Potrivit imaginilor de pe camerele de supraveghere difuzate de presa rusă, conducătorul vehiculului pare că a pierdut controlul direcţiei înainte de a străpunge balustrada podului. După căderea în râu, autobuzul a fost acoperit aproape complet de apă. Potrivit agenţiei RIA Novosti, şoferul a fost reţinut.
În jur de 70 de membri ai serviciilor de urgenţă au intervenit pentru a salva oamenii, care au fost scoşi pe geam. Martorii oculari s-au alăturat luptei contracronometru pentru salvarea pasagerilor, aruncându-le obiecte de care să se agaţe sau pregătindu-se să sară ei înşişi în apă, conform News.ro.